La bande Stramaccioni e va indenant a sunâ la sô musiche cun caratar, cualitât di zûc e concretece ancje cuintri dal Parma. No son mancjâts nancje cualchi erôr e cualchi ingjenuitât, ma propit tai moments di dificoltât la scuadre e à tignût bot e e à tirât fûr lis ongulis e i talents. Cussì e je finide 4 a 2 pai blancs e neris, che si confermin te tierce posizion in classifiche.
L’Udin si presente cuntun arbul di nadâl flessibil – difese a cuatri e Di Natale di bessôl in prime linie, che in cierts moments si zove dal avanzament di Thereux che al stramude il 4-3-2-1 intun 4-3-1-2 – cuintri dai emilians che Donadoni al met in cjamp cul modul 4-3-3.
Tal prin cuart di ore lis dôs scuadris si studiin e si controlin. La prime iniziative ofensive che e merete segnalade e je chê che si disvilupe sù par jù al minût numar 19 su la linie Badu-Totò, ancje se al è il Parma, mancul di cinc minûts plui indenant, a vierzi lis segnaduris cun Mauri, che al profite di une distrazion difensive de scuadre furlane.
L’Udin al reagjìs cemût che al covente: Badu al confezione un balon saurît pal un a un di Di Natale, Karnezis al siere la puarte ai cuintriatacs dai ducâi e di une acelerazion di Widmer al nas il gol dal prin vantaç temporani dai furlans cul cross dal zuiadôr svuizar che al rive a Totò, che al segne. Al somearès che il prin timp si sieri cul 2 a 1 pai parons di cjase, ma nol è cussì. Widmer al bute jù Mauri in maniere ingjenue: rigôr e gol di Cassano.
Tal secont timp l’Udin nol cambie ni struture tatiche ni formazion. La scuadre di Stramaccioni e incrès la sô pression ofensive cun Kone, Di Natale, Thereux e cui inseriments di Hertaux. Propit di une acrobazie dal difensôr francês cun licence di lâ in atac al rive il 3 a 2 che al see lis gjambis ai aversaris. A chest pont l’Udin al rinfuartìs lis liniis difensivis, cun Domizzi al puest di Kone, e al lasse Di Natale di bessôl a tignî in vuaite la difese dal Parma. Tai ultins vincj minûts e je glorie ancje par Muriel, che – compagn di Di Natale che al va a sostituî – al mostre di vê recuperât dopo des pachis cjapadis cu la Lazio e al palese energjie e dinamisim, intant che il Parma al reste in dîs cu la espulsion di Acquah.
Dal contribût dal colombian si zove dute la scuadre, atente indaûr e vivarose indenant, e in particolâr Therau che al rive a meti tal sac il balon dal 4 a 2 finâl.
E je fieste grande: gjoldìn, stin «calmuts» e anìn dilunc.
Domenie che e ven: Udin-Cesena.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn